În aceași componență ca în 2023, cu Casian Cîdu, Vlad Covaliu, Mihnea Enache și Radu Nițu, România s-a impus din nou la Campionatul European de Scrimă pentru cadeți și juniori – Napoli 2024.
Echipa României a intrat în competiție direct în optimi, unde a zdrobit echipa Țărilor de Jos, cu 45-12. România a câștigat apoi detașat meciul din sferturi, cu Germania (45-27) și înfruntarea din semifinale cu Spania (45-28).
În ultimul act, tricolorii au dispus cu 45-36 de Franța într-o finală începută slab. Franța a condus cu 15-4 după primele trei relee, apoi Vlad Covaliu l-a învins cu 9-5 pe Remi Garrigue, Radu Nițu a dispus cu 12-4 de Tom Couderc, iar Casian Cîdu a câștigat cu 5-1 la Benjamin Ducerf, scorul devenind 30-25 pentru România.
Pe final, Vlad, Casian și Radu nu au mai cedat și s-au impus la o diferență de 9 puncte, iar România a devenit pentru a doua oară consecutiv campioana Europei la sabie masculin echipe juniori.
(sursa: Mediafax)